Vergeet-My-Nie | Studies | NWU | Noordwes-Universiteit
Vergeet-My-Nie Dameskoshuis (VMN) is al sedert 1973 'n trotse deel van die studentelewe op die NWU Potchefstroom kampus en het van toe af al bo die res uitgestaan. Vergeet-My-Nie is ons huis weg van die huis af, 'n plek waar ons, onsself kan wees en die plek waar ons vriendinne en herinneringe maak wat 'n leeftyd sal hou. Hier groei ons saam, lag ons saam, en huil ons saam en smee in hierdie proses noue bande met mekaar. Vergeet-My-Nie se leuse is "Gaan vir Goud vir Hom" en elke inwoner word hierdeur aangemoedig om haar talente uit te leef en haar drome na te streef. Ons logo is die bekende VMN-blommetjie genaamd Kasparus. Kasparus knip-oog vir elke inwoner en besoeker wat haar drumpel betree. Die blommetjie is ook sinoniem aan die kultuur van vriendelikheid en omgee wat ons in die koshuis kweek.
Vergeet-My-Nie is 'n koshuis wat daarna streef om sy inwoners te leer om 'n gebalanseerde studentelewe te leef. Elke inwoner gee net haar beste en in dié proses word lewenslange vriendinne gemaak asook waardevolle lewenslesse geleer.
Vergeet-My-Nie wil selfstandige dames in die wêreld instuur wat weet wie hulle is en wat hulle wil bereik.
Ons missie is "Vergeet-My-Nie, vergeet-HOM-nie" en word aktief beleef, uitgedra en bevorder deur die handhawing van die volgende kernwaardes:
Die koshuis, as 'n eenheid saam, is 'n toonbeeld van volwasse en gebalanseerde studentegees, stylvolheid en gasvryheid en is 'n kampustuiste vir dames in die ware sin van die woord. Vergeet-My-Nie moedig van die eerste dag sy inwoners aan om altyd enige taak met oorgawe aan te pak, of dit nou ten opsigte van akademie of koshuisbetrokkenheid is. Hier kan jy jouself wees, jouself vind en jou studentelewe voluit leef. Elke uitdaging is 'n geleentheid en as VMN'ers gaan ons altyd net vir goud! Vergeet-my-nie is nie net 'n blyplek nie, dis 'n leefwyse!